Yvonne Bryceland (18 November 1925 – 13 Januarie 1992) was ’n Suid-Afrikaans gebore aktrise. Sy is as Yvonne Heilbuth in Kaapstad gebore en het as bibliotekaresse by ’n koerant gewerk voordat sy ’n aktrise geword het. Bryceland het haar teaterdebuut in 1947 in Stage Door gemaak. Van 1969 tot '71 was sy by Kruik, waar sy onder meer in Rosencrantz and Guildenstern are Dead gespeel het. Van die bekendste toneelstukke waarin sy opgetree het, is deur Athol Fugard geskryf: People are Living There, Hello and Goodbye, Boesman and Lena, Orestes en ander. Sy en haar man, Brian Astbury, het in 1972 die eerste nierassige teater in die land, Die Ruimte, in Kaapstad geopen. Van die talle stukke waarin sy daar opgetree het, was die openingstuk, Fugard se Statements After an Arrest Under the Immorality Act, Fragments, The Glass Menagerie, Othello Slegs Blankes, Ruffian on the Stair, The Bitter Tears of Petra Von Kant.